**Paskaduuni** eli **paskatyö** on arkikielessä käytetty halventava ilmaus työstä, joka on epäitsenäistä ja epämielekästä ja jossa on huonot työehdot ja huono palkka. Tällaisessa työssä työntekijällä ei juuri ole etenemismahdollisuuksia. Sanan lanseerasi yleiseen tietoisuuteen prekariaatti-aktivisti Eetu Viren Ylen *A-talk*-ohjelmassa toukokuussa 2006.

Tampereen yliopiston nuorisotutkimuksen dosentti Jaana Lähteenmaa arvioi, että epäsiisteistä paskaduuneista valittavat ne etuoikeutetut henkilöt, joilla on sosiaalisesti ja taloudellisesti varaa nirsoilla. Kun alkoi taantuma, puhe paskaduuneista vaimeni ja aktivistit selittivätkin tarkoittaneensa vain työehtoja. Lähteenmaan mukaan alun perin sillä tarkoitettiin tiettyjä töitä ja termi oli loukkaava, häntäkin kohtaan, koska hän on nuorempana pessyt vessoja alkoholistiparantolassa.

Toisaalta yhteiskuntapolitiikan professori Eeva Jokinen valittaa, että keski-ikäisiä työttömiä ohjataan perushoitajiksi, vaikka he haluaisivat tehdä jotain muuta.

TEM:n neuvotteleva virkamies Pekka Tiainen sanoo, että työt eivät ole paskoja, vaikka palkka sitä olisikin. Poikkeuksia ovat hänestä "kansainvälinen asekauppias, parittaja ja palkkamurhaaja".

Hakusanat *paskaduuni* ja *paskatyö* lisättiin *Kielitoimiston sanakirjaan* vuonna 2008.

McJob
-----

Englannin kielessä *paskaduunia* vastaa termi **McJob** (suom. *McTyö*), joka viittaa pikaruokalassa työskentelyyn. Sana on väännös McDonald’s-hampurilaisketjun nimestä.

*McJob* on alkujaan peräisin *The Washington Post* -sanomalehden artikkelista vuodelta 1986. Termin teki tunnetuksi kanadalainen kirjailija Douglas Coupland vuonna 1991 julkaistussa teoksessaan *Tuntematon sukupolvi* (engl. *Generation X: Tales for an Accelerated Culture*). Couplandin mukaan paskaduunia mainostetaan usein hyväksi uramahdollisuudeksi, mutta asialla ovat useimmiten henkilöt, joilla on aina ollut muitakin mahdollisuuksia edetä uralla.

*McJob*-sana on otettu mukaan *Oxford English Dictionaryyn* ja amerikkalaiseen Merriam-Websterin sanakirjaan. McDonald's on kampanjoinut näitä lisäyksiä vastaan ja pyrkinyt sanan määritelmän muuttamiseen. Yhtiön mielestä määritelmä ei vastaa todellisuutta.

Hevonpaskatyö
-------------

Vuonna 2013 antropologi David Graeber kirjoitti lehtiartikkelin, jossa hän kuvaili toisenlaista paskatyötä. Graeber käytti termiä *bullshit job*  – kirjaimellisesti suomennettuna "häränpaskatyö", tai vaihtoehtoisesti esimerkiksi "hevonpaskatyö". Tällä sanalla hän kuvaili työtä, joka on tarkoituksetonta ja turhaa. 

Vuonna 1930 John Maynard Keynes oli ennustanut, että työviikko tulisi teknologian kehityksen myötä aikanaan lyhenemään 15 tunnin mittaiseksi. Todellisuudessa näin ei tapahtunut. Graeberin mukaan tuottava työ kyllä automatisoitiin ja se tosiaankin väheni aivan kuten oli ennustettu, mutta sitä korvaamaan luotiin uusia työpaikkoja, jotka olivat vailla tarkoitusta. Näitä olivat sellaiset uudet toimialat kuten rahoituspalvelut tai puhelinmyynti. Lisäksi ennestään olemassaolevat talouden sektorit laajenivat – näitä olivat esimerkiksi yhtiöoikeus, terveydenhoidon hallinto, yliopistojen hallinto ja PR-työ. Mukaan olisi luettava myös edellämäinittujen tukitoiminnot, kuten hallinto, tekninen tuki tai turvallisuusalan tehtävät; sekä ruokakuljetusten kaltaiset oheistoiminnot, jotka ovat olemassa vain siksi, että ihmiset kuluttavat kaiken aikansa keksityissä töissä. 

Kapitalismissa voittoa tavoittelevan yrityksen voisi luulla hankkiutuvan eroon tarpeettoman työn tekijöistä. Kuitenkin turhan työn tekijöiden määrä vain kasvaa. Graeberin mukaan tämä johtuu poliittisista syistä: valtaapitävä luokka pelkää ajatusta kansasta, jolla olisi paljon vapaa-aikaa, koska se johtaisi levottomuuksiin. Valtaapitävien tavoitteita edistää yleinen uskomus, jonka mukaan "joka ei työtä tee, sen ei syömänkään pidä".

Graeberin mukaan työntekijäväestö jakautuu kolmeen luokkaan: 1) työttömät, joita parjataan, 2) tuottavat työntekijät, joita riistetään, mutta samalla kahdehditaan, koska heidän työllään on kiistaton yhteiskunnallinen arvo; ja 3) hevonpaskatyön tekijät, joille maksetaan tyhjästä työtehtävissä, joiden tarkoituksena on saada heidät samaistumaan hallitsevan luokan näkemyksiin.

Lähteet
-------

1. ↑  Sakari Nupponen: Tämäkö muka paskaduunia? *Taloussanomat*.  19-22.11.2010. Viitattu 2.8.2017.
2. 1 2  *Kielitoimiston sanakirja*. Sähköinen sanakirja, versio 2.0. Helsinki: Kotimaisten kielten tutkimuskeskus, 2008.
3. 1 2 3  Kauppinen, Perttu: McDonald’s käy jo toista sotaansa sanakirjoja vastaan *Helsingin Sanomat*.  20.3.2007. Viitattu 4.5.2014.
4. ↑  Passiivinen aktivisti *Ylioppilaslehti*.  8.9.2006. Viitattu 2.8.2017.
5. 1 2 3  Tämäkö muka paskaduunia? *Taloussanomat*.  22.11.2010.
6. 1 2 3  Kauppinen, Perttu: McSanoja jo parikymmentä Wikipediassa *Helsingin Sanomat*.  20.3.2007. Viitattu 4.5.2014.
7. 1 2 3 4 5 6 7  STRIKE!: STRIKE! Magazine – On the Phenomenon of Bullshit Jobs *STRIKE! Magazine*. Viitattu 7.8.2023. (englanniksi)
8. ↑  Tekniikan Maailma *tekniikanmaailma.fi*. Viitattu 7.8.2023.
9. ↑  John Maynard Keynes: Economic Possibilities for our Grandchildren (1930)

Aiheesta muualla
----------------

* Kokko, Outi: Tällaista on paskaduuni. *Taloussanomat* 1.5.2011.